游石洞
作者：徐僑
朝代：宋

paragraphs: 我來叩石洞，嶄絕何從登。
天開一間路，崖列兩連屏。
有水泠泠來，委蛇貫中行。
五丁修磴道，引步若余迎。
昏暮坐危閣，蕭颼風雨聲。
不知身何許，似有通山靈。
晨興窮所歷，石轉泉逾清。
絕頂一带垂，方諸函明泓。
想當春夏交，雪練輸浮輕。
欲去重倚徙，拳石提蒲生。
歸與置窗几，聊以誌餘情。